To θέμα των χρεώσεων στις τηλεπικοινωνίες δεν απασχολεί μόνον την Ελλάδα και την ελληνική κυβέρνηση, αλλά το σύνολο της Ευρωπαϊκής Ενωσης. Αυτό διακρίνεται από την απόφαση της Κομισιόν να προωθήσει μέχρι τον Δεκέμβριο του 2020 ένα νέο και ενιαίο μοντέλο παρουσίασης των συμβολαίων στις τηλεπικοινωνίες, κατά μήκος όλης της Ε.Ε.

Σύμφωνα με τις ανακοινώσεις της Ευρωπαϊκής Επιτροπής, πριν από την υπογραφή ενός συμβολαίου στις τηλεπικοινωνίες, ο πάροχος θα υποχρεούται να παραδίδει στον καταναλωτή μια περίληψη των βασικών όρων του συμβολαίου όπως, για παράδειγμα, οι χρεώσεις, το είδος της υπηρεσίας που θα λαμβάνει, τα χαρακτηριστικά της (ταχύτητα), η διάρκεια ισχύος του συμβολαίου κ.ά.

VIRAL ΕΙΔΗΣΕΙΣ

Το είδος και τον τρόπο εμφάνισης των πληροφοριών αυτών – σύμφωνα με την εφημερίδα Καθημερινή - θα αποφασίσει η Κομισιόν και θα επιβάλει στις επιμέρους αγορές η εθνική ρυθμιστική αρχή – εν προκειμένω η ΕΕΤΤ για την Ελλάδα. Η απόφαση αυτή αναδεικνύει το πρόβλημα που έχει δημιουργηθεί σε όλη την Ε.Ε. σχετικά με τα συμβόλαια των τηλεπικοινωνιών. Καθώς προστίθενται όλο και περισσότερα χαρακτηριστικά, η πολυπλοκότητα αυξάνεται και ταυτόχρονα η προσπάθεια εξαπάτησης των καταναλωτών.

Υπενθυμίζεται ότι πάνω από το 50% των καταγγελιών που υπήρξαν πέρυσι για τις τηλεπικοινωνιακές υπηρεσίες στην Ελλάδα, αφορούσαν αμφισβητήσεις λογαριασμών.

PHOTO GALLERY Photo 1/1 Πηγή: Πηγή: Καθημερινή

Οι πάροχοι θα πρέπει να συμμορφωθούν με τον νέο κώδικα ηλεκτρονικών επικοινωνιών της Ε.Ε. μέχρι τις 21 Δεκεμβρίου 2020. Το έργο, σύμφωνα με τη σχετική ανακοίνωση της Κομισιόν, θα αναλάβουν οι κατά τόπους εθνικές ρυθμιστικές αρχές.

Στο μεταξύ, προχθές (19 Δεκεμβρίου) η Ευρωπαϊκή Επιτροπή παρουσίασε τη νέα έκθεση για τις χρεώσεις κινητής στην Ενωμένη Ευρώπη των «28». Η έκθεση καταρτίστηκε από τη γερμανική εταιρεία Empirica για λογαριασμό της Κομισιόν και παρουσιάζει την Ελλάδα ως τη δεύτερη πιο ακριβή χώρα στην Ε.Ε.-28, πίσω από τη Σλοβακία. Οι χρεώσεις στην Ελλάδα, σύμφωνα με τα στοιχεία της έρευνας, ανάλογα με το εξεταζόμενο πακέτο, εμφανίζονται έως και πέντε φορές πιο υψηλές απ’ ό,τι είναι ο μέσος όρος της Ευρώπης.

Πιο αναλυτικά, η έκθεση «Mobile Broadband Prices in Europe 2019» φέρνει την Ελλάδα στη δεύτερη θέση μεταξύ των χωρών της Ε.Ε. με βάση το κόστος χρεώσεων κινητής τηλεφωνίας. Πρώτη πιο ακριβή χώρα θεωρείται η Σλοβακία, ενώ στην τρίτη θέση, πίσω από την Ελλάδα, κατατάσσεται η Τσεχία και ακολουθούν Κύπρος, Πορτογαλία και Ουγγαρία. Οι έξι προαναφερόμενες χώρες συνιστούν την ομάδα (cluster) χωρών της Ε.Ε. με τις υψηλότερες χρεώσεις κινητής.

Η χώρα με τις χαμηλότερες χρεώσεις στην Ε.Ε. είναι η Εσθονία, ενώ πολύ χαμηλές χρεώσεις προσφέρονται στη Ρουμανία, την Πολωνία, την Ιταλία κ.ά.

Η χώρα μας εμφανίζεται πιο ακριβή από τον ευρωπαϊκό μέσο όρο σε 15 αξιολογήσεις πακέτων κινητής τηλεφωνίας. Πιο φθηνή εμφανίζεται μόνον σε δύο αξιολογήσεις πακέτων. Στα πακέτα που η χώρα μας θεωρείται πιο ακριβή οι χρεώσεις παρουσιάζουν αποκλίσεις έως και πέντε φορές πιο υψηλές από τον ευρωπαϊκό μέσο όρο (5 GB + απεριόριστο αριθμό κλήσεων). Αντίθετα η Ελλάδα εμφανίζεται πιο φθηνή κατά 26% από τον μέσο όρο της Ευρώπης, στο πακέτο συμβολαίου χαμηλής χρήσης δεδομένων που προσφέρει 500 MB δεδομένα και 100 κλήσεις. Τα στοιχεία της έκθεσης αποτυπώνουν την κατάσταση των εφαρμοζόμενων χρεώσεων κατά τον Φεβρουάριο του 2019. Αφορούν σε ονομαστικές χρεώσεις και όχι πραγματικές, που είναι χαμηλότερες, όπως υποστηρίζουν οι ελληνικές επιχειρήσεις τηλεπικοινωνιών. Επίσης, οι χρεώσεις συμπεριλαμβάνουν τους φόρους (ΦΠΑ κ.λπ.), οι οποίοι στη χώρα μας θεωρούνται οι υψηλότεροι στην Ε.Ε.

Σύμφωνα με την έκθεση, το 2019 οι χρεώσεις ευρυζωνικού Internet μέσω κινητού παρουσίασαν σημαντική αποκλιμάκωση σε σχέση με το 2018. Σε 16 από τα 17 εξεταζόμενα πακέτα σημειώθηκε αποκλιμάκωση του μέσου κόστους, ενώ μόνον σε μια κατηγορία πακέτου (5 GΒ + απεριόριστες κλήσεις) υπήρξε αύξηση της μέσης χρέωσης. Η αποκλιμάκωση του κόστους ήταν μεγαλύτερη στα πακέτα υψηλής χρήσης, όπου η μέση χρέωση υποχώρησε έως και 55%. Η μείωση αυτή αφορά στο πακέτο κινητής υψηλής χρήσης που περιλαμβάνει 20 GB δεδομένων και απεριόριστες κλήσεις. Η μέση χρέωσή του στην Ε.Ε., σύμφωνα με την Empirica, από 100,18 ευρώ που ήταν τον Φεβρουάριο του 2018, ένα χρόνο αργότερα μειώθηκε σε 44,51 ευρώ.

Στην Ελλάδα, σύμφωνα με την Εmpirica, δεν παρουσιάστηκε η ίδια τάση μείωσης των χρεώσεων που σημειώθηκε στην υπόλοιπη Ευρώπη. «Οι χρεώσεις κινητού ευρυζωνικού διαδικτύου και κινητής τηλεφωνίας στην Ελλάδα δεν έδειξαν ξεκάθαρη τάση συγκρινόμενες με εκείνες του 2018», αναφέρει η Empirica, προσθέτοντας μάλιστα ότι στην κατηγορία των πακέτων με 2 GB δεδομένα, 900 κλήσεις και 160 μηνύματα οι χρεώσεις αυξήθηκαν.

Πηγή: Καθημερινή

Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Newsbomb.gr

Διαβάστε επίσης:

Τέλη κυκλοφορίας 2020 - gsis.gr: Μέχρι πότε πρέπει να πληρώσετε